b'\n_START_ARTICLE_\nFranz D\xc3\xb6rr\n_START_SECTION_\n\xc5\xbdivljenjepis\n_START_PARAGRAPH_\nFranz D\xc3\xb6rr je v letih 1939\xe2\x88\x921940 deloval kot pilot izvidni\xc5\xa1kega letala. Te naloge je opravljal med napadom na Poljsko in med bitko za Francijo. Spomladi 1941 je bil pre\xc5\xa1olan v lovskega pilota in preme\xc5\xa1\xc4\x8den v prvo rezervno eskadriljo, 1.(Erg.)/JG 3, ki je imel bazo na Nizozemskem. Svojo prvo zra\xc4\x8dno zmago je dosegel nad britanskim dvomotornim bombnikom Vickers Wellington._NEWLINE_1. januarja 1942 je bila njegova enota preformirana in preimenovana v 7./JG 5, hkrati s tem, pa so jo premestili na vzhodno fronto. Tam je D\xc3\xb6rr do konca leta 1942 dvignil svoje skupno \xc5\xa1tevilo zmag na 12, svojo 20. pa je dosegel 18. avgusta 1943. 14. septembra 1943 je bil imenovan za poveljnika eskadrilje (nem\xc5\xa1ko: Staffelkapit\xc3\xa4na) 7./JG 5. Do konca leta 1943 je dosegel 37 potrjenih zra\xc4\x8dnih zmag._NEWLINE_Maja 1944 je D\xc3\xb6rr dosegel nekaj vidnih uspehov. Tako je 16. maja dosegel \xc5\xa1est, 25. maja \xc5\xa1tiri in 26. maja pet zra\xc4\x8dnih zmag v enem dnevu. Serijo uspe\xc5\xa1nih bojnih nalog ja nadaljeval v juniju in juliju. Tako je 15. junija dosegel \xc5\xa1tiri, 17. osem, 27. pet, 28. sedem, 4. julija pet in 17. julija \xc5\xa1tiri zra\xc4\x8dne zmage. Nadporo\xc4\x8dnik D\xc3\xb6rr je bil za te uspehe in dose\xc5\xbeenih 99 zra\xc4\x8dnih zmag, 19. avgusta 1944 odlikoven z Vite\xc5\xa1kim kri\xc5\xbeem \xc5\xbeeleznega kri\xc5\xbeca, \xc5\xbee 1. avgusta pa je bil imenovan za poveljnika skupine (Gruppenkommandeurja), III./JG 5. Svojo stoto zmago je dosegel 23. avgusta, ta dan pa je sestrelil skupaj kar \xc5\xa1est sovra\xc5\xbenih letal._NEWLINE_Oktobra je D\xc3\xb6rr sestrelil 22 sovjetskih letal, med katerimi jih je \xc5\xa1est sestrelil 9., pet pa 21. oktobra. Vojno je D\xc3\xb6rr pre\xc5\xbeivel, umrl pa je 13. oktobra 1972 v Konstanzu._NEWLINE_Franz D\xc3\xb6rr je na 437 bojnih nalogah skupaj dosegel 128 potrjenih zra\xc4\x8dnih zmag, od katerih je samo prvo dosegel nad zahodnim boji\xc5\xa1\xc4\x8dem, vse ostale pa je dosegel nad Sovjetsko zvezo. Med njegovimi \xc5\xbertvami je bilo 16 sovjetskih juri\xc5\xa1nikov Ilju\xc5\xa1in Il-2 \xc5\xa0turmovik.'